คลังเริ่มสงกรานต์ กู้ไร้สลิป-บ้าน2ล.
สงกรานต์คิกออฟปล่อยกู้ซื้อบ้านแก่คนไม่มีสลิปเงินเดือน ขยายบ้านหลังแรกเป็น 2 ล้านบาท
24 มี.ค. 2555

สงกรานต์คิกออฟปล่อยกู้ซื้อบ้านแก่คนไม่มีสลิปเงินเดือน ขยายบ้านหลังแรกเป็น 2 ล้านบาท 
นายภิญโญ ตั๊นวิเศษ ที่ปรึกษา รมช.คลัง เปิดเผยว่า ขณะนี้รัฐบาลและหน่วยงานที่เกี่ยวข้องอยู่ระหว่างการพิจารณาการปรับหลักเกณฑ์ด้วยการขยายวงเงินบ้านหลังแรกดอกเบี้ย 0% เป็น 2 ล้านบาท และการกำหนดหลักเกณฑ์ในโครงการปล่อยสินเชื่อสำหรับผู้มีอาชีพอิสระสามารถกู้เพื่อซื้อที่อยู่อาศัยโดยไม่ต้องมีสลิปเงินเดือน โดยจะเร่งหาข้อสรุปก่อนนำเข้าที่ประชุมคณะรัฐมนตรี (ครม.) เบื้องต้นคาดว่าจะมีความชัดเจนและดำเนินโครงการได้ในช่วงสงกรานต์นี้
“เราคงเร่งผลักดันออกมาเป็นแพ็กเกจ เพื่อสนับสนุนให้ประชาชนผู้มีรายได้น้อยสามารถเข้าถึงแหล่งสินเชื่อในการซื้อที่อยู่อาศัย ในส่วนของการขยายหลักเกณฑ์โครงการบ้านหลังแรกเป็น 2 ล้านบาทนั้นเห็นด้วย เพราะส่วนใหญ่คนมีความต้องการบ้านราคามากกว่า 1 ล้านบาท แต่เรื่องนี้คงต้องมีการพิจารณาอย่างละเอียด เพื่อไม่ให้มีปัญหาว่าเป็นการปรับเปลี่ยนเพื่อสนับสนุนคนรวย” นายภิญโญ กล่าว
นอกจากนี้ รัฐบาลยังอยู่ระหว่างการพิจารณาแนวทางในการให้ความช่วยเหลือภาคอสังหาริมทรัพย์ เนื่องจากธุรกิจอสังหาริมทรัพย์คิดเป็น 25% ของจีดีพี และที่ผ่านมาภาคธุรกิจดังกล่าวก็ได้รับผลกระทบอย่างหนักจากปัญหาน้ำท่วมที่เกิดขึ้น จนทำให้อำนาจซื้อลดลง